section_heading: Povijest
paragraph_text: Kao derbendžije mosta na rijeci Vuki, stanovnici Punitovaca su, na osnovi carske zapovijedi, bili oslobođeni devširme te izvanrednih nameta i poreza. Stanovništvo se, po popisu iz 1579., bavilo uglavnom proizvodnjom žitarica te, kao i obližnja varoš Gorjani, pčelarstvom. Austrijski popis iz 1736. ne spominje Punitovce pa je moguće da je mjesto napušteno jer je razdoblje od 1702. – 1736. vrijeme osipanja stanovništva kada mnoga naselja nestaju. Uzrok tomu je blizina Vojne krajine pa se stanovništvo koje želi ostati slobodno premješta u druge krajeve.